Diari Oficial de la Generalitat Valenciana


Sumari del DOGV 10566, del 10-12-2024 (2024/12259)

RESOLUCIÓ de 3 de juliol de 2024, de la Direcció General d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a captació d'aigües subterrànies, parcel·la 9, polígon 33, pedania Mas de la Ribagrosa del terme municipal de Vistabella del Maestrat. Expedient: (3408269) 072/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10167

Data del DOGV
:   10-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12858

CVE
:   VAMX-I-5745-03930

Data del document
:   03-07-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Vistabella del Maestrat
    * impacte ambiental

«Informe d'impacte ambiental

Expedient: (3408269) 072/2024/AIA.

Títol: Sondeig per a captació d'aigües subterrànies.

Titular: José Olaria Edo i María Pilar Ibáñez Garcia.

Òrgan substantiu: Servici Territorial d'Indústria, Energia i Mines de Castelló.

Exp.: ASOSUB/2024/5/12.

Localització: parcel·la 9, polígon 33, pedania Mas de la Ribagrosa del terme municipal de Vistabella del Maestrat (Castelló).

Tramitació administrativa

Mitjançant un escrit firmat en data 18 de gener de 2024 pel cap del Servici Territorial d'Indústria, Energia i Mines de Castelló (referència expedient ASOSUB/2024/5/12), es va donar trasllat a este òrgan ambiental del document ambiental i el seu corresponent projecte, a fi de ser sotmés al procediment d'avaluació ambiental simplificada, de la Llei 21/2013, de 9 de desembre, d'avaluació ambiental, i el Reial decret 445/2023 de 13 de juny.

Tal com establix l'article 46 de la Llei 21/2013, de 9 de desembre, este òrgan ambiental va realitzar consulta a les administracions públiques afectades. En data 27 de març de 2024 es formula consulta a les següents administracions públiques:

– Ajuntament de Vistabella del Maestrat (Castelló) perquè, d'acord amb les seues competències, informe sobre si el projecte pot causar impactes ambientals significatius.

– Subdirecció General d’Espais Naturals Protegits i Biodiversitat, en relació amb la possible afecció del projecte, pel fet que este s'inclou en el PORN del Massís de Penyagolosa, així com dins de l'àmbit territorial de la ZEPA i LIC Penyagolosa.

– Confederació Hidrogràfica del Xúquer.

En data 22 d'abril de 2024, la Confederació Hidrogràfica del Xúquer emet informe, amb caràcter general, per a totes les avaluacions d'impacte ambiental de projectes de captacions d'aigües subterrànies de menys de 7.000 m3. En este es conclou que serà durant la tramitació del procediment reconegut en l'article 54.2 del text refós de la Llei d’aigües, pel qual es reconeix la disponibilitat del recurs hídric a adquirir per disposició legal tramitant la seua inscripció en el Registre d’Aigües, quan l'organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que s'obtinga prèviament la inscripció en el Registre d’Aigües de l'organisme de conca.

En data 7 de juny de 2024, este òrgan ambiental rep l’informe emés pel Servici de Gestió d’Espais Naturals amb data 31 de maig de 2024, el qual conclou que del projecte i la seua execució no es deriven afeccions significatives sobre els valors protegits pel PORN de Penyagolosa, sempre que es complisca amb les indicacions establides en l'informe.

Així mateix, s'ha rebut informe amb data 5 de juny de 2024, emés per la Subdirecció General d’Espais Naturals Protegits i Vida Silvestre, el qual conclou que no hi ha afecció dins de les seues competències.

Vista la informació continguda en l'expedient, es considera que es disposa de suficients elements de juí per a realitzar l'avaluació d'impacte ambiental simplificada.

Criteris ambientals

Per a l'emissió de l'informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III d'esta.

Característiques del projecte

La finalitat del projecte és l'execució d'un sondeig de captació d'aigües subterrànies en la parcel·la 9, polígon 33, del terme municipal de Vistabella del Maestrat (Castelló). L’objectiu és aconseguir el cabal necessari per a garantir la supervivència de les alzines existents en la parcel·la.

Tal com figura en el document ambiental, s'estima que la superfície ocupada pels arbres és d’1,406 ha, la qual cosa suposa un volum de 1.406 m3/any. El promotor considera que este volum serà suficient per a cobrir les necessitats hídriques, per la qual cosa sol·licita autorització que li permeta investigar aigües subterrànies mitjançant la construcció en la seua parcel·la d'un sondeig que, en cas de ser positiu, li permeta obtindre un cabal màxim instantani de 2 l/s (120 l/min).

A causa dels materials que es preveu travessar i la profunditat de la perforació, s'ha triat com a sistema de perforació la rotopercussió, amb una profunditat de 200 m i 220 mm de diàmetre de perforació. Si el sondeig resulta positiu, es procedirà a la intubació definitiva del sondeig mitjançant una canonada de ferro de 180 mm de diàmetre i 6 mm de grossària. Una vegada col·locada la canonada, s'instal·larà una bomba submergida situada a una profunditat de 150 m.

No caldrà l'obertura de nous accessos, ja que compta amb entrada fins al punt de perforació.

Durant la perforació, es generaran uns llots propis d'este tipus de projectes, per la qual cosa s'emmagatzemaran en una bassa de recollida amb capacitat de 14 m3, suficient per al volum total dels detritus. Per al dimensionament de la bassa, s'ha calculat el volum aproximat de detritus obtingut en la perforació, que tenint en compte el diàmetre de perforació serà de 7,60 m3. Els materials que s'extrauran del sondeig durant la perforació estan constituïts per aigua (captada de l'aqüífer, més la utilitzada per a la refrigeració de l'eina de perforació) i detritus (fragments de roca).

El sondista prendrà mostres durant la perforació, com a mínim una mostra cada cinc metres perforats i una altra a cada canvi de terreny. Estes estaran disposades en un caixetí o en bosses de plàstic, amb indicació de la profunditat a la qual s'han pres.

El detritus extret del sondeig una vegada finalitzada la perforació serà gestionat per un gestor de residus inerts. Després de la gestió del detritus de la bassa de decantació, es restituirà l'orografia, emplenant l'espai amb el material extret durant les labors de construcció de la bassa de decantació. Finalitzada l'obra, es procedirà a la neteja i el desenrotllament d'esta, que quedarà preparada per al seu posterior assaig de bombament i registre geofísic.

El promotor indica que el termini màxim d'execució previst per a la realització de les obres a partir de la data de recepció de les autoritzacions necessàries serà de quatre mesos.

Ubicació del projecte

La perforació objecte d'estudi està situada a la comarca de l'Alt Maestrat, concretament en la pedania Mas de la Ribagrosa al terme de municipal de Vistabella del Maestrat (Castelló). Segons la informació cadastral, la parcel·la té una superfície de 14.060 m² (ref. cadastral 86095Y366798933088XY), que correspon a la parcel·la 9, polígon 33, l'ús principal de la qual és agrari (rústic), i les seues coordenades UTM (ETRS89; fus 30) X = 727.465 m, Y = 4.465.820 m.

Urbanísticament, el punt de sondeig es troba sobre un sòl qualificat com a sòl no urbanitzable comú. Segons el visor cartogràfic, el sondeig es localitza a uns 37 m de zona forestal, per la qual cosa la parcel·la és considerada com a zona d'influència forestal segons l'article 57 de la Llei 3/1993, forestal de la Comunitat Valenciana.

L’actuació s'emmarca dins de la zona d’especial protecció per a les aus (ZEPA) Penyagolosa ES0000466 i Lloc d'Interés Comunitari (LIC) Penyagolosa ES5223004, i l'àrea d'influència del PORN de Penyagolosa (àrea de protecció paisatgística). Tal com indica l'informe emés pel Servici de Gestió d’Espais Naturals de data 31 de maig de 2024, el projecte no afecta fauna o flora protegida ni hàbitats prioritaris. Així mateix, indica que confrontant amb la parcel·la hi ha una via pecuària.

Atenent la classificació de les unitats hidrogeològiques, la captació pertany hidrogeològicament al sistema d'explotació de recursos núm. 2 Millars-Plana de Castelló. La superfície total compresa per este sistema és de 4.819,95 km2. La unitat hidrogeològica on se situa l'obra subterrània projectada és la 08.06 Mosqueruela, dins d'esta es troba la massa d’aigua subterrània denominada Mosqueruela a la qual correspon el codi d'identificació 080.104. Esta massa d'aigua té bon estat quantitatiu, global i químic. El recurs disponible de la massa d'aigua subterrània és de 3 hm3 i amb una superfície total de 859,32 km2.

Es preveu que els terrenys a travessar, d'acord amb la informació facilitada pel promotor, estiguen constituïts en la seua majoria per calcàries i margocalcàries del Cenomanià, i arenisques i argiles de l'Albià.

Característiques del potencial impacte

No es realitzarà cap actuació que puga produir la contaminació de sòls i subsols amb risc per a hàbitats i espècies, i serà incompatible qualsevol tipus d'abocament sòlid o líquid potencialment contaminant sobre estos elements, inclosa la superfície agrícola ocupada per les alzines, així com la seua incorporació al subsol mitjançant qualsevol procediment. S’haurà d'observar, especialment, en relació amb la gestió de la bassa de llots i respecte dels combustibles i olis necessaris que s'empren per al correcte manteniment i funcionament de la maquinària.

Es produiran una sèrie d'afeccions a l'atmosfera per la generació d'olors, sorolls i vibracions, així com emissions a l'atmosfera en forma de partícules. Es dotarà la infraestructura de perforació de captadors de pols, i es realitzarà una revisió i neteja periòdica de la coberta vegetal pròxima. Els fluids que s'utilitzen durant la perforació seran biodegradables.

Es procurarà la generació del soroll mínim indispensable per a la realització dels treballs i durant el menor temps possible. Així mateix, la maquinària que s'empre per a la perforació haurà d'estar homologada i en perfectes condicions tècniques, a més de comptar amb silenciador que permeta reduir la contaminació acústica.

Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d'eliminació.

No s'ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià. No obstant això, s'adoptaran les mesures preventives i de control i seguiment per a comprovar el normal desenrotllament de les obres i per si es produïra qualsevol troballa fortuïta o situacions imprevistes.

El punt de sondeig està inclòs en l'espai integrant de la Xarxa Natura 2000 denominat espai ZEPA Penyagolosa (ES0000466) i LIC Penyagolosa (ES522300), així mateix està situat en l'àmbit de l'àrea de protecció paisatgística del Pla d'ordenació dels recursos naturals (PORN) del Parc Natural de Penyagolosa. En conseqüència, es considera aplicable la normativa del PORN d'este parc natural, contingut en el Decret 49/2006, de 7 d'abril, del Consell. En este sentit, l'informe emés pel Servici de Gestió d’Espais Naturals en data 31 de maig de 2024, determina que la captació d'aigües subterrànies sol·licitada, sempre que es posseïsca l’informe favorable de l'òrgan competent respecte a la no sobreexplotació de l'aqüífer, no derivarà afeccions significatives sobre els valors protegits pel PORN de Penyagolosa si se seguixen les indicacions esmentades en el mateix informe. L’esmentat informe no valora l'afecció sobre este espai, associada a la consolidació en regadiu dels terrenys.

Així mateix, la Subdirecció General d’Espais Naturals Protegits i Vida Silvestre, mitjançant la Resolució de data 5 de juny de 2024, determina que no hi ha cap afecció dins de les seues competències.

D’acord amb el vigent Pla d'acció territorial sobre prevenció del risc d'inundació a la Comunitat Valenciana (PATRICOVA), el punt on es pretén realitzar el sondeig no es troba afectat per perillositat geomorfològica.

No s'ha plantejat l'acumulació d'efectes negatius respecte d’altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca que intervé en el mateix tràmit d'autorització d'aprofitament.

De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d’aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la corresponent concessió, autorització o reserva demanials.

El risc d'accidents queda regulat per les normes laborals i de seguretat minera, que competixen a l'òrgan substantiu, i és poc probable que puguen arribar a tindre efectes ambientals de consideració.

Des de l'inici es durà a terme el control i la vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.

Conclusió

En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a) 3r del grup 3 de l'annex II d'esta.

L’expedient ha seguit el tràmit d'avaluació d'impacte ambiental simplificada previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot l’anterior, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que ostente

RESOLC

*Primer*

Estimar que el projecte de sondeig de captació d'aigües subterrànies destinades a reg en la parcel·la 9 del polígon 33 del terme municipal de Vistabella del Maestrat (Castelló), promogut per José Olaria Edo i María Pilar Ibáñez García, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que hi ha en l'expedient, a les previsions del projecte i del document ambiental i als termes d’este informe, en particular:

1r) No podran iniciar-se els treballs per a l'execució del sondeig mentres no s'haja obtingut de l'organisme de conca la concessió o autorització prèvia, o s'haja obtingut la inscripció en el Registre d’Aigües.

2n) La destinació prevista de l'aigua extreta és el reg d'una parcel·la agrícola amb una superfície de 1.406 ha. Les actuacions de transformació en regadiu, ampliació o consolidació, segons la superfície afectada, que es desenrotllen en espais naturals protegits de la Xarxa Natura 2000, constituïxen un supòsit d'avaluació d'impacte ambiental de conformitat amb la legislació vigent, i no queden incloses en l'abast d'esta resolució.

3r) Es compliran les mesures preventives i correctores establides en el document ambiental, sempre que no siguen contradictòries amb les de la present resolució. Es realitzarà la vigilància ambiental d'acord amb el pla de vigilància i seguiment ambiental inclòs en el document ambiental, adaptant-lo i ampliant-lo a les determinacions d’este condicionat, de manera que es concrete el seguiment efectiu de totes la mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a la correcció de les desviacions que es produïsquen.

4t) El contractista haurà de construir, al costat de la perforació, una bassa d'unes dimensions tals que puga albergar la totalitat dels detritus, llots i additius generats durant la perforació; així mateix, haurà de garantir la neteja, seguretat i rebliment posterior de les basses de llots.

5t) S’haurà de preveure un seguiment adequat de les obres a fi de completar la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.

6t) A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i la clausura del pou, s'hauran de complir les instruccions bàsiques de protecció establides en el Reglament de domini públic hidràulic.

7m) Es protegirà la vegetació adjacent, les estructures, camins i instal·lacions que puguen resultar afectades per a evitar la seua deterioració. Las zones en les quals s'hagen produït compactacions a causa de l'estada i el pas de maquinària es restauraran mitjançant subsolat i/o arada.

8u) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

9é) Els materials extrets de la perforació i els de l'excavació de la bassa de llots són de naturalesa molt similar, i ambdós inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Orde APM/1007/2017 que regula les normes de valorització de materials excavats per al seu ús en obres i operacions de rebliment distintes al lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (art. 3.1.a). No obstant això, als detritus del sondeig s’aplicaria el Decret 200/2004, ja que l'Orde APM/1007/2007 només aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.

10m) Durant el temps que dure l'assaig de bombament, i a fi de previndre processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si estos es produïren, el promotor de l'obra haurà de reparar els danys causats.

11é) Si durant l'execució de les obres es trobaren restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, la qual adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.

12é) Atesa la localització del sondeig a menys de 100 m de sòl forestal, resulta aplicable el que es disposa en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, que incorpora un plec general de normes de seguretat en prevenció d'incendis forestals a observar en l'execució d'obres, treballs i aprofitaments forestals que es realitzen en terreny forestal o pels seus voltants.

13é) S’haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs, sense perjuí dels que, si és el cas, siguen procedents en la via administrativa o judicial contra l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.»

  

València, 3 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental